اصحاب الرس سے مراد قوم ثمود کے باقی ماندہ لوگ ہیں جو عذاب کے بعد باقی رہے ، ضحاک وغیرہ مفسرین نے ان کا قصہ یہ لکھا ہے کہ جب حضرت صالح علیہ السلام کی قوم ( ثمود ) پر عذاب آیا تو ان میں سے چار ہزار آدمی جو حضرت صالح ( علیہ السلام ) پر ایمان لا چکے تھے وہ عذاب سے محفوظ رہے ، یہ لوگ اپنے مقام سے منتقل ہو کر حضرموت میں جا کر مقیم ہو گئے ، حضرت صالح ( علیہ السلام ) بھی ان کے ساتھ تھے ، ایک کنویں پر جا کر یہ لوگ ٹھہر گئے اور حضرت صالح ( علیہ السلام ) کی وفات ہو گئی ، اسی لیے اس جگہ کا نام حضرموت ( یعنی موت حاضر ہو گئی ) ہے ، یہ لوگ یہیں رہ پڑے ، پھر ان کی نسل میں بت پرستی شروع ہو گئی ، ان کی اصلاح کے لیے حق تعالیٰ نے ایک نبی کو بھیجا ، جس کو انھوں نے قتل کر ڈالا ، ان پر خدا تعالیٰ کا عذاب آیا ، ان کا کنواں جس پر ان کی زندگی کا انحصار تھا وہ بیکار ہو گیا اور عمارتیں ویران ہوگئیں ، قرآن کریم نے اسی کا ذکر دو بار فرمایا ہے ۔
Entity: حضرموت — Type: /location/province, /location